**MINISTARSTVO UNUTARNJIH POSLOVA**

**NACRT**

**PRIJEDLOG ZAKONA O IZMJENI ZAKONA O HRVATSKOM DRŽAVLJANSTVU, S KONAČNIM PRIJEDLOGOM ZAKONA**

**Zagreb, srpanj 2019.**

1. **USTAVNA OSNOVA ZA DONOŠENJE ZAKONA**

 Ustavna osnova za donošenje Zakona o izmjeni Zakona o hrvatskom državljanstvu sadržana je u odredbi članka 2. stavka 4. podstavka 1. Ustava Republike Hrvatske („Narodne novine“, br. 85/10 - pročišćeni tekst i 5/14 - Odluka Ustavnog suda Republike Hrvatske).

**II. OCJENA STANJA I OSNOVNA PITANJA KOJA SE TREBAJU UREDITI ZAKONOM TE POSLJEDICE KOJE ĆE DONOŠENJEM ZAKONA PROISTEĆI**

Člankom 33. stavkom 1. Zakona o sustavu državne uprave („Narodne novine“, br. 66/19) propisano je da se poslovi neposredne provedbe zakona u prvom stupnju mogu posebnim zakonom povjeriti jedinicama lokalne i područne (regionalne) samouprave. Člankom 67. stavkom 1. istog Zakona propisano je da uredi državne uprave u županijama ustrojeni na temelju Zakona o sustavu državne uprave („Narodne novine“, br. 150/11., 12/13. – Odluka Ustavnog suda Republike Hrvatske, 93/16. i 104/16.) nastavljaju s radom do stupanja na snagu posebnih zakona kojima će se pojedini poslovi državne uprave iz nadležnosti ureda državne uprave povjeriti županijama.

S ciljem provedbe Nacionalnog programa reformi 2019. godine, u okviru reformskog prioriteta „Unaprjeđenje javne uprave“ koji uključuje mjeru „Decentralizacija i racionalizacija“, Vlada Republike Hrvatske je na sjednici održanoj 18. srpnja 2019. godine donijela Zaključak KLASA: 022-03/19-07/292 URBROJ: 50301-25/06-19-4 o zaduženjima tijela državne uprave radi usklađivanja sa Zakonom o sustavu državne uprave kojim je, između ostalog, utvrđen popis zakona kojima je propisana stvarna nadležnost ureda državne uprave u županijama za obavljanje poslova državne uprave. S time u vezi, navedenim Zaključkom zadužena su nadležna tijela državne uprave da najkasnije do 10. rujna 2019. godine upute u proceduru Vlade Republike Hrvatske nacrte odgovarajućih izmjena zakona iz svoje nadležnosti.

S time u vezi, potrebno je članak 24. stavak 2. Zakona o hrvatskom državljanstvu („Narodne novine“, br. 53/91, 70/91 - ispravak, 28/92, 113/93 - Odluka Ustavnog suda Republike Hrvatske, 130/11 i 110/15), izmijeniti na način da poslove stjecanja hrvatskog državljanstva podrijetlom i rođenjem na području Republike Hrvatske obavljaju nadležna upravna tijela županije odnosno Grada Zagreba, a ne više uredi državne uprave kako je propisano važećim Zakonom.

**III. OCJENA POTREBNIH SREDSTAVA ZA PROVEDBU ZAKONA**

 Za provedbu predloženog Zakona nije potrebno osigurati dodatna sredstva u Državnom proračunu.

 **IV. PRIJEDLOG ZA DONOŠENJE ZAKONA PO HITNOM POSTUPKU**

Sukladno odredbi članaka 204. Poslovnika Hrvatskoga sabora („Narodne novine“, br. 81/13, 113/16, 69/17 i 29/18), predlaže se donošenje ovoga Zakona po hitnom postupku, s obzirom da se radi o osobito opravdanim razlozima.

Osobito opravdan razlog za donošenje ovog Zakona po hitnom postupku je provedba Zaključka Vlade Republike Hrvatske KLASA: 022-03/19-07/292 URBROJ: 50301-25/06-19-4 od 18. srpnja 2019. godine, o zaduženjima tijela državne uprave radi usklađivanja sa Zakonom o sustavu državne uprave odnosno usklađivanje s posebnim propisom kojim se uređuje povjeravanje poslova državne uprave jedinicama lokalne i područne (regionalne) samouprave.

**KONAČNI PRIJEDLOG ZAKONA O IZMJENI ZAKONA O HRVATSKOM DRŽAVLJANSTVU**

**Članak 1.**

 U Zakonu o hrvatskom državljanstvu („Narodne novine“, br. 53/91, 70/91 - ispravak, 28/92, 113/93 - Odluka Ustavnog suda Republike Hrvatske, 130/11 i 110/15) u članku 24. stavku 2. riječi: „ obavljaju nadležni uredi državne uprave“ zamjenjuju se riječima: „obavlja nadležno upravno tijelo županije odnosno Grada Zagreba“.

**Članak 2.**

 Ovaj Zakon objavit će se u „Narodnim novinama“, a stupa na snagu 1. siječnja 2020. godine.

**O B R A Z L O Ž E NJ E**

**Uz članak 1.** S obzirom da je člankom 33. Zakona o sustavu državne uprave („Narodne novine“, br. 66/19) propisano da se poslovi neposredne provedbe zakona posebnim zakonom mogu povjeriti jedinicama lokalne i područne (regionalne) samouprave, a člankom 67. stavkom 1. istog Zakona da uredi državne uprave u županijama ustrojeni na temelju Zakona o sustavu državne uprave („Narodne novine“, br. 150/11., 12/13. – Odluka Ustavnog suda Republike Hrvatske, 93/16. i 104/16.) nastavljaju s radom do stupanja na snagu posebnih zakona kojima će se pojedini poslovi državne uprave iz nadležnosti ureda državne uprave povjeriti županijama, potrebno je članak 24. stavak 2. Zakona o hrvatskom državljanstvu („Narodne novine“, br. 53/91, 70/91 - ispravak, 28/92, 113/93 - Odluka Ustavnog suda Republike Hrvatske, 130/11 i 110/15) izmijeniti na način da se poslove stjecanja hrvatskog državljanstva podrijetlom i rođenjem na području Republike Hrvatske obavljaju nadležna upravna tijela županije odnosno Grada Zagreba, a ne više uredi državne uprave kako je propisano važećim Zakonom.

**Uz članak 2.** Propisuje se stupanje na snagu ovoga Zakona.

**V. ODREDBA VAŽEĆEG ZAKONA KOJA SE MIJENJA**

Članak 24.

Osobe koje su hrvatsko državljanstvo stekle podrijetlom ili rođenjem na području Republike Hrvatske, u evidenciju o državljanstvu upisuju se prilikom upisa u maticu rođenih. Zahtjev za upis u evidenciju može se podnijeti i putem diplomatske misije ili konzularnog ureda Republike Hrvatske u inozemstvu.

Poslove stjecanja hrvatskog državljanstva podrijetlom i rođenjem na području Republike Hrvatske obavljaju nadležni uredi državne uprave, odnosno gradski ured Grada Zagreba.

Zahtjev za stjecanje hrvatskog državljanstva prirođenjem ili za prestanak hrvatskog državljanstva podnosi se osobno u policijskoj upravi, odnosno policijskoj postaji, osim ako je riječ o osobi s invaliditetom, kada se može podnijeti putem zakonskog zastupnika ili ovlaštenog opunomoćenika.

Zahtjev za stjecanje hrvatskog državljanstva prirođenjem ili za prestanak hrvatskog državljanstva može se podnijeti i putem diplomatske misije ili konzularnog ureda Republike Hrvatske u inozemstvu.